На основу члана 13. Став 2. Правилника о начину и поступку доделе средстава из буџета Града Новог Сада за програме којима се обезбеђују посебни облици социјалне заштите („Службени лист Града Новог Сада“, број 10/10), Градска управа за социјалну и дечију заштиту расписује

ЈАВНИ КОНКУРС

за доделу средстава из буџета Града Новог Сада за реализацију програма

„Свратиште за децу улице“

I. Расписује се Јавни конкурс за доделу средстава из буџета Града Новог Сада за реализацију програма „Свратиште за децу улице“.

II. Средства за реализацију програма из тачке I. овог конкурса обезбеђена су Одлуком о буџету Града Новог Сада за 2014. годину („Службени лист Града Новог Сада“, број 70/13) у укупном износу од 7.000.000,00 динара.

III. Програм „Свратиште за децу улице“ има за циљ заштиту деце и младих који живе и раде на улици од злостављања и занемаривања. Програм обухвата пружање привремених или повремених интервенција и задовољавање тренутних потреба деце и младих који живе и раде на улици, као и посредовање у обезбеђивању доступности других услуга (социјалних, здравствених, образовних, правних и др).

IV. Право учешћа на Јавном конкурсу имају удружења чије је седиште на територији Града Новог Сада и чији циљеви оснивања се остварују у области у којој се програм реализује.

V. Пријава на Јавни конкурс са Анексом бр. 1 и 2 може се преузети на интернет презентацији Града Новог Сада (www.novisad.rs) или у Градској управи за социјалну и дечију заштиту, Нови Сад, Жарка Зрењанина 2, канцеларија 46, II спрат.

VI. Уз пријаву учесник Јавног конкурса подноси:

- оверену фотокопију решења о упису удружења у регистар,

- оверену фотокопију оснивачког акта (статута).

VII. Пријаве на Јавни конкурс подносе се у затвореној коверти у Писарници Градске управе за опште послове, Трг слободе 1, Нови Сад.

VIII. Пријаве на Јавни конкурс подносе се до 5. јуна 2014. године.

IX. Неблаговремене и непотпуне пријаве, пријаве послате факсом или електронском поштом, као и пријаве које нису оверене печатом и потписом овлашћеног лица и које нису у складу са конкурсном документацијом неће се разматрати.

X. Конкурсна документација се не враћа.

XI. Поступак Јавног конкурса спровешће Комисија за стручну процену и избор програма којима се обезбеђују посебни облици социјалне заштите, коју образује и именује Градоначелник Града Новог Сада.

XII. Листа програма „Свратиште за децу улице“ биће објављена на званичној интернет презентацији Града Новог Сада (www.novisad.rs).

Учесници конкурса имају право да, у року од три дана од дана објављивања листе програма, изврше увид у поднете пријаве на јавни конкурс, односно имају право приговора.

Одлуку о приговору доноси Комисија за стручну процену и избор програма којима се обезбеђују посебни облици социјалне заштите у року од 15 дана од дана његовог пријема, а одлука Комисије је коначна.

XIII. Комисија из тачке XI. овог јавног конкурса је дужна да у року од 30 дана од дана истека рока за подношење пријава на конкурс, достави Градској управи извештај о спроведеном поступку конкурса.

XIV. Јавни конкурс објавити у „Службеном листу Града Новог Сада“.

РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ГРАД НОВИ САД

Градска управа за социјалну

и дечију заштиту В.Д. НАЧЕЛНИКА

Број:

Дана: Зоран Кузељевић,с.р.

НОВИ САД